
Resum: 

En aquest treball es presenta la recerca en docència que desenvolupen els autors/es, i que fa referència a l’ús de la redacció col·laborativa de documents i treballs cooperatius en docència. Aquesta recerca es dedica principalment a l’anàlisi de l’ús de metodologies TIC, com és el Wiki, per tal d’avaluar-ne les seves avantatges i inconvenients respecte als mètodes tradicionals de treball col·laboratiu. Entre d’altres aspectes, ens interessen la mesura de l’esforç en temps de dedicació dels alumnes i també dels professors, i la possibilitat de fer una avaluació de cada alumne que contempli la seva contribució individual al treball de grup. L’estudi s’està realitzant en varies assignatures dels ensenyaments de Biologia, Ciències Ambientals i Infermeria. Es presenten algunes dades sobre els resultats obtinguts en aspectes com les dificultats tècniques, qüestions organitzatives i grau de satisfacció dels alumnes. S’aporten algunes dades preliminars sobre la diferent valoració de cada alumne segons el mètode.

Text: 

La implantació del nou EEES (Espai Europeu d’Ensenyament Superior) està comportant canvis importants en la docència universitària. Entre aquests canvis són molt rellevants les propostes de noves metodologies docents centrades en l’alumne, les quals valoren el seu esforç i el doten no només de coneixements sinó de competències que hauran de ser d’utilitat en la seva activitat professional futura. En aquest marc les activitats de treball col·laboratiu realitzades per alumnes complirien varies premisses que les fan atractives i adients. D’una banda permeten incorporar la semipresencialitat contemplada en el nou sistema de valoració del treball dels alumnes (crèdits europeus ECTS). De l’altre, facilita la pràctica d’algunes de les competències genèriques interpersonals definides al projecte Tuning (González & Wagenaar, 2003) com és ara el treball en equip i l’aprenentatge cooperatiu. 
Tot i el seu interès, el treball col·laboratiu comporta algunes dificultats, com per exemple la necessitat de trobada dels equips de treball fora d’hores de classe i la incompatibilitat d’horaris entre els alumnes que cursen assignatures diferents. També s’ha d’invertir temps en la centralització i compilació de documentació generada per cada membre de l’equip. L’esforç i la contribució de cada alumne no sempre està equilibrada i és complicat fer-ne una valoració individualitzada que ponderi la nota obtinguda col·lectivament. I finalment, un bon treball col·laboratiu comporta una important interacció entre els alumnes però també amb el tutor, que implica espais i temps de trobada.

Actualment no es disposa de gaires eines especialitzades que facilitin la tasca d'interacció no presencial dels alumnes entre ells i amb els tutors dels treballs. (estructurar el treball, posar la informació en comú, discutir i resoldre dubtes, elaborar resums i diagrames de síntesi). A més, sovint es malbarata el temps que ha d'invertir l'alumnat en feines de rutina de format i en centralitzar els seus resultats i textos.

Ens plantejàvem si un sistema de centralització d'informació enllaçat a una base de dades via web permetria aprofitar molt més eficientment el temps de dedicació dels alumnes, de manera que es millorés la qualitat dels treballs en minimitzar-se la pèrdua i repetició d'informació, la disparitat d'estils emprats de redacció i de format durant el procés, els quals, al final han de ser estandarditzats per algú que coordina la redacció final del treball.

Una de les eines que pot facilitar aquest seguiment de l'activitat semipresencial dels alumnes entre un o varis membres del professorat, i que cada vegada s'està usant més en educació superior en l’àmbit internacional és el Wiki (De Pedro & Núñez, 2004; Schneider, 2004). Aquesta eina facilita la redacció col·laborativa ràpida de contingut hiperenllaçat directament en Internet o en una intranet, i permet visualitzar l'historial de canvis per autors entre versions del document, entre moltes altres funcionalitats. Els Wikis, en resum, presenten nombroses aplicacions per a la docència i aprenentatge universitari semipresencials i tenen, a més, l’avantatge de ser entorns de programari de lliure distribució que han estat creats i es perfeccionen de manera col·laborativa, de forma anàloga al contingut que en ells s'allotja i creix, com el cas paradigmàtic de la Wikipedia, l'enciclopèdia lliure a Internet (http://wikipedia.org).

L’aplicació de la metodologia Wiki en el seguiment i la valoració dels treballs cooperatius i la quantificació del temps emprat per professors i alumnes en el seu ús han estat l’objectiu de dos projectes de recerca en docència des de l’any 2003 (De Pedro 2005a) i encara són part del treball que em endegat en altres projectes en curs (Font et al., 2006, De Pedro, 2006). En concret aquí comentarem alguns dels resultats obtinguts en el marc del projecte REDICE’04 ‘Anàlisi d’avantatges i inconvenients de l’ús de Wikis per millorar la qualitat de l’avaluació i tutoria de l’ensenyament i aprenentatge semipresencials’ i del projecte UNIWIKI ‘Disseny, Implementació i Avaluació d’experiències de treball col·laboratiu en la docència d’assignatures de Ciències Experimentals’ (2003MQD-00167), en concret en la comparació de dues metodologies, la tradicional versus la metodologia wiki. 

En el context d’aquest treball, per metodologia tradicional s'entén:

· crear documents individuals en ordinadors no connectats entre sí (per exemple, d'aules d'informàtica de centres docents i cases particulars, etc.).
· passar-se els documents en paper, i/o suport magnètic extraïble (disquet, USB, CD), i/o per correu electrònic. 

· fer una gestió manual de versions de documents i subdocuments, així com dels canvis que ha introduït cadascú i quan els ha introduït. 

I per metodologia Wiki de treball col·laboratiu s'entén:

· crear documents individuals en un servidor web comú a tots els integrants de l'equip de treball o del grup de classe. 

· La possibilitat de veure i modificar els documents dels companys d'equip o grup, a mesura que van elaborant el seu document i no només en la fase final d'ajuntar els subdocuments del treball. 

· no cal passar-se documents, estan tots accessibles a tots en tot moment. 

· no cal fusió manual de canvis.
· emprar un sistema informàtic “ràpid” (=WikiWiki, del Hawaià) per realitzar les tasques associades a aquesta metodologia.
Metodologia

L’estudi l’hem realitzat amb diversos grups d’estudiants de primer i segon cicle de diferents ensenyaments de ciències experimentals de la Universitat de Barcelona, durant el curs 2004-05. L’univers d’alumnes (n=228) estudiat es troba detallat a la Taula.
	Assignatura
	Llicenciatura
	cicle
	Nº alumnes
	Tipus de treball
	Nº alumnes/grup

	Ecologia Funcional (EF)
	Ciències Ambientals
	1er
	50
	Cerca d’informació i síntesi
	8-16

	Avaluació d’Impacte Ambiental (AIA)
	Ciències Ambientals
	2on
	60
	Redacció d’informe (auditoria)
	15

	Ecologia Aplicada (EA)
	Biologia
	2on
	24
	Treball de síntesi i reflexió crítica

(auditoria)
	3-4

	Fisiologia Vegetal Aplicada (FVA)
	Biologia
	2on
	69
	Redacció d’una memòria de pràctiques
	1-5

	Salut i Medi Ambient (SIMA)
	Infermeria
	1er
	25
	Cerca d’informació i síntesi
	3-4


El tipus de treball col·laboratiu que realitzaven els alumnes era variat en extensió i complexitat depenent de l’assignatura de que es tractés i del curs (o cicle) en que s’ubicava. El mateix treball (o de característiques similars) fou elaborat simultàniament per alumnes que usaren la metodologia tradicional i d’altres per la metodologia wiki, per tal de poder comparar-ne els resultats. En el cas d’assignatures que encarregaven dos treballs, cada alumne experimentà amb les dues metodologies, pel que així es podia analitzar la similitud del rendiment d’un mateix alumne.

Donada la heterogeneïtat d’alumnes, assignatures i tipus de treballs proposat es feu un esforç per part del professorat participant en establir uns criteris conjunts d’avaluació dels treballs: 1) el nivell i qualitat de la informació aportada; 2) el grau de síntesis i formulació de propostes, i 3) la qualitat formal. El treball en equip (aportacions individuals i grau d’integració del grup) i l’avaluació de la presentació i defensa oral (agilitat, estructura, temporalització, claredat expositiva) varen ser valorades només en alguna de les experiències i són part del treball de recerca en docència que em endegat en altres projectes en curs.

Formació en l’ús de l’eina

Una de les primeres dificultats que cal superar és la formació dels docents i l'alumnat en l'ús eficient d'aquestes eines i preparar l’entorn de treball col·laboratiu per a cada grup. Per a tal fi, es varen dur a terme vàries sessions formatives per als docents. Com a resultat del treball de preparació dels docents es va redactar de forma col·laborativa un mini-manual per alumnes i un altre que inclou les funcions i necessitats del tutor, els quals es troben accessibles a la web del projecte (veure bibliografia: Mini manual Alumnes i Mini manual professor). 

La formació dels alumnes va consistir en sessions d’una hora (en el mateix horari de l’assignatura), i a més s’oferia la possibilitat de realitzar un curs de 10h que proporcionava crèdits de lliure elecció (De Pedro, 2005b).

Per a cada assignatura i grup de treball específic es crearen entorns virtuals de treball col·laboratiu d’accés obert o restringit depenent de les necessitats de cada assignatura.

Disseny i realització d’enquestes als alumnes

Per poder valorar el grau de coneixement previ de l’eina i el temps de dedicació de l’alumne s’ha dissenyat i realitzat una enquesta als alumnes participants del projecte (De Pedro et al., 2006a, b).

L’enquesta es va dissenyar per a que aportés informació sobre:

· L’univers d’estudiants a analitzar (coneixements previs de l’eina informàtica, possibilitat d‘accés a les aplicacions informàtiques...).

· El mètode d’intercanvi d’informació i de col·laboració.

· Les dificultats d’organització del grup de treball (possibilitat de trobar-se).

· la seva dedicació en temps global i a diferents aspectes d’interès per al projecte, i la seva distribució temporal.

· el grau de satisfacció amb el mètode de treball proposat i utilitzat.

Resultats

A continuació es presenten alguns dels resultats preliminars de l’estudi. 

Pel que fa a les qüestions tècniques, com poden ser la disponibilitat d'ordinadors, o les possibilitats d’accés a la connexió a Internet o a la Web suport, els alumnes indicaren tenir, en general, pocs problemes (Figura 1). Les dificultats declarades es referien a limitacions ocasionals d'accés als ordinadors comuns de les facultats, o bé a aspectes personals dels alumnes (tenir o no ordinador a casa; tipus de connexió, ADSL,...).

Figura 1: Resultats de les respostes dels alumnes a les dificultats tècniques per a la realització del treball col·laboratiu a l’assignatura AIA (Avaluació d’Impacte Ambiental), tant amb el mètode tradicionals com en Wiki. Notació de les figures: 1 (molt en desacord), 5 (Molt d’acord).

Les preguntes de l’enquesta referides al mètode d’intercanvi d’informació i de col·laboració utilitzat en el treball col·laboratiu mostren que amb l’eina wiki no cal fer servir mètodes d’intercanvi variats, perquè els aglutina i concentra. També mostra que disminueixen el nombre de trobades presencials (Figura 2), tot i que aquest resultat és variable depenent de cada assignatura.

Pel que fa a les dificultats d’organització del grup de treball, les enquestes revelen que els alumnes de primer cicle mostren menys dificultats per trobar-se que els de segon cicle, pel que de vegades els costa veure l’interès d’usar una eina de treball web com el wiki. Les dificultats d'organització interna són molt heterogènies i no semblen lligades a la metodologia de treball sinó a les característiques de cada grup d'alumnes.

Figura 2: Resultats de les respostes dels alumnes a la pregunta de quin mètode feien servir per intercanviar informació per a la realització del treball col·laboratiu a l’assignatura EAUB (Ecologia Aplicada-UB), tant amb el mètode tradicional com amb Wiki. Notació de les figures: 1 (molt en desacord), 5 (Molt d’acord).

En alumnes de primer cicle (EF, SIMA) hem detectat que tenen dificultats per organitzar-se pel treball en grup. Tenen dificultats per sintetitzar la informació, donat que l’accés a la informació és relativament fàcil en l’actualitat. Depenent de la llicenciatura, els alumnes de primer cicle aprenen més ràpid i accepten millor la nova eina que els de segon cicle.

Per contra, en alumnes de segon cicle (Fisiologia Vegetal Aplicada) hem detectat que, en general, saben organitzar-se millor i tenen experiència prèvia en el treball en equip (tenen facilitat per repartir la feina, assumir rols dins l’equip i rendibilitzar l’esforç). Molts dels equips no han estat de nova formació sinó que els membres ja es coneixien i havien col·laborat en altres treballs. El grau d’acceptació de la nova metodologia l’eina ha estat més baixa, en part atribuïble al fet d’estar a l’últim any de la carrera donat que es troben a la recta final i la prioritat és acabar, agafen moltes assignatures i no tenen temps per invertir en novetats, sobretot tenint en compte que ja tenen unes eines (les tradicionals) que maneguen amb facilitat. Ara bé, en altres assignatures de segon cicle, en que els alumnes han de treballar en grups nombrosos (per exemple, cas d’AIA, amb grups de treball de 15 persones elaborant un informe comú), el Wiki ha esdevingut una eina molt ben valorada pels alumnes, tant pels que hi tenien accés com pels que no.

En general, hem evidenciat que cal una tutorització relativament intensa i constant per tal de que els treballs no es facin massa extensos i amb poca depuració dels continguts (ús excessiu del ‘tallar i enganxar’ directe des de les fonts documentals) per tal d’aconseguir una bona síntesis i per a que el grup s’organitzi millor i guanyi en eficiència. Això no és tan evident en el cas de treballs molt pautats pel tutor, però és imprescindible en el cas de treballs més oberts i lliures. A més, cal explicar bé a l’alumne com treballar en grup amb la nova metodologia, amb la qual hem constatat la importància de que un alumne/a faci les funcions de cap de redacció i recordar i insistir en que les trobades presencials també són necessàries.

La darrera pregunta del qüestionari recollia comentaris lliures dels alumnes respecte a qüestions addicionals o valoració general de l'assignatura, de la metodologia i dels resultats. Els comentaris positius sobre la metodologia usada fou del 15% en el cas dels estudiants que treballaren amb el mètode tradicional, i del 66% dels que ho feren amb el mètode Wiki. Es constatà, doncs, que els alumnes valoren positivament la metodologia de redacció col·laborativa basada en Wiki perquè permet cooperar sense desplaçar-se, perquè permet observar el desenvolupament del treball dels companys, i perquè és una eina de comunicació dinàmica. Alguns alumnes destacaren l'interès de conèixer eines noves i la seguretat de tenir les dades a Internet, lliures d'accidents o virus. Les valoracions negatives de la metodologia Wiki responen a problemes de connexió a Internet o manca de temps per a aprendre el format específic de les pàgines Wiki. Un grup coincideix en assenyalar la manca de temps per a aprofundir alhora en les tres activitats: el treball pròpiament dit, la metodologia de treball en grup i l'aprenentatge de la tecnologia Wiki. La major part de valoracions negatives d’ambdos metodologies corresponen a problemes organitzatius: grups massa grans o dispersos, o treball inadequadament organitzat.
En el marc de l’assignatura d’Ecologia Funcional es va realitzar una comparativa entre la nota obtinguda per un mateix estudiant usant una o altra metodologia. Van participar-hi els 45 alumnes matriculats per primer cop en l'assignatura. Cada alumne va presentar dos treballs en col·laboració. Un es va realitzar fent servir l'eina Wiki i es va avaluar de forma individual en base a la participació personal en el treball conjunt. L'altre treball es va realitzar de forma convencional i tots els membres del grup varen obtenir la mateixa qualificació en base al resultat final i global del treball presentat pel grup. Els resultats es presenten a la Figura 3. La nota mitjana obtinguda en el treball fet amb l'eina Wiki va ser de 5,8 (error estàndard: 0,3; N=45), mentre que la obtinguda en el treball fet en forma convencional va ser de 7,2 (error estàndard: 0,3; N=45). Globalment, 30 alumnes obtenen millor nota en el treball avaluat en grup, 12 en el treball avaluat individualment i 3 obtenen la mateixa qualificació. Sembla doncs que l’avaluació feta de manera global i sense poder discriminar la contribució i participació efectiva de cada alumne beneficia (sobrevalora) alguns alumnes.

Figura 3: Comparativa de la nota obtinguda per cada alumne de l’assignatura Ecologia Funcional en l’avaluació de treball de grup segons es podien diferenciar les aportacions individuals al treball (avaluació individual) o no (avaluació per grup), La diferència de nota es troba agrupada per rangs de 2,5 punts.

Els resultats de la dedicació temporal es troben en aquest moment en elaboració i es donaran a conèixer pròximament, tot i que ja n’hem fet alguna descriptiva preliminar (De Pedro, 2004; De Pedro et al., 2006b). Així mateix estem continuant la recerca en docència dels treballs col·laboratius mitjançant la cerca de metodologies i eines que ens permetin i facilitin l’avaluació individualitzada de cada alumne, donat que l’entorn wiki ens permet accedir a la feina realitzada per cada membre del grup, i al registre històric de la redacció del treball.

